paragraph_text: Kritična masa (prema grč. ϰριτιϰός, od ϰρίνειν: razlučivati, prosuđivati) je najmanja masa radioaktivne tvari u kojoj može nastati nuklearna lančana reakcija (nuklearna fisija). Vrijednost kritične mase pojedine kemijske tvari ovisi o fizikalnim svojstvima atomskih jezgara (broju neutrona koji nastaju u nuklearnoj reakciji), obliku u kojem se tvar nalazi (najmanja je za sferni oblik ili kuglu), gustoći (obrnuto je razmjerna kvadratu gustoće) i čistoći tvari. Na primjer, ako je oblikovana u kuglu (sferu) i potpuno očišćena od primjesa, kritična masa izotopa neptunija <sup>236</sup>Np bit će 7 kilograma, plutonija <sup>239</sup>Pu 10 kilograma, uranija <sup>233</sup>U 15 kilograma, a uranija <sup>235</sup>U 52 kilograma. Ako tvar nije čista, kritična se masa povećava, na primjer, ako izotop uranija <sup>235</sup>U čini 20% tvari u kugli, kritična će masa biti veća od 400 kilograma.<ref> kritična masa, "Hrvatska enciklopedija", Leksikografski zavod Miroslav Krleža, www.enciklopedija.hr, 2018.